Μίμης Φωτόπουλος

Ο **Μίμης (Δημήτρης) Φωτόπουλος** (Ζάτουνα Αρκαδίας, 20 Απριλίου 1913 - Αθήνα, 29 Οκτωβρίου 1986) υπήρξε ένας από τους μεγαλύτερους κωμικούς ηθοποιούς του ελληνικού κινηματογράφου, του θεάτρου και της τηλεόρασης .

## Βιογραφία
Γεννήθηκε στη Ζάτουνα Γορτυνίας και ήταν γιος του Νικολάου Φωτόπουλου και της Άννας Παπαδοπούλου από το Αίγιο. Σπούδασε στη Δραματική Σχολή του Εθνικού Θεάτρου και παρακολούθησε μαθήματα της Φιλοσοφικής Σχολής του Πανεπιστημίου Αθηνών (μέχρι το β΄ έτος, 1933). Συμμετείχε στο ΕΑΜ, και για τη δράση του εξορίστηκε στην Ελ Ντάμπα, κατά τα Δεκεμβριανά.

Εργάσθηκε ως ηθοποιός - θιασάρχης από το 1952 και σκηνοθέτης από το 1960. Έγραψε 7 βιβλία (4 ποιητικές συλλογές: «*Μπουλούκια*» 1940, «*Ημιτόνια*» 1960, «*Σκληρά τριολέτα*» 1961 και «*Ο θάνατος των ημερών*» 1976) και 3 αυτοβιογραφικά («*25 χρόνια θέατρο*» 1958, «Τ*ο ποτάμι της ζωής μου*» και «*Ελ Ντάμπα - Όμηρος των Εγγλέζων*» 1965)  και 2 θεατρικά έργα («*Ένα κορίτσι στο παράθυρο*» 1966 και «*Πελοπίδας ο καλός πολίτης*» 1976) που έχουν παιχτεί. Οργάνωσε 5 εκθέσεις ζωγραφικής (ιδιότυπης τεχνικής κολάζ γραμματοσήμων).

Υπήρξε μέλος του Δ.Σ. του Σωματείου Ελλήνων Ηθοποιών, μέλος της Πανελλήνιας Ένωσης Ελευθέρου Θεάτρου και Πρόεδρος του Δ. Σ. Άρματος Θέσπιδος. Έκανε θεατρικές περιοδείες στην Αμερική, Γερμανία, Αίγυπτο, Τουρκία και Κύπρο. Τιμήθηκε με τα παράσημα Χρυσό Σταυρό του Γεωργίου Α΄ και Σταυρό του Αποστόλου Μάρκου Πατριαρχείου Αλεξανδρείας.

Ο Μίμης Φωτόπουλος ασχολήθηκε για πολλά χρόνια και με αξιοσημείωτη επιτυχία με την τεχνική του κολάζ και μάλιστα με έναν πολύ ιδιαίτερο τρόπο, τη χρήση «ψηφίδων» από γραμματόσημα με τις οποίες έφτιαξε μεγάλο αριθμό ζωγραφικών πινάκων.
 
Σημαντικότερες συμμετοχές του ήταν στο «*[[Ο Βυσσινόκηπος|Βυσσινόκηπο]]*» του Τσέχωφ, στις «*Αγριόπαπιες*» του Ίψεν στο Θέατρο Τέχνης «Κάρολος Κουν», στο «Όνειρο καλοκαιρινής νύκτας» του Σαίξπηρ στο θέατρο του Βασιλικού Κήπου (1956) και για πολλά χρόνια συνεργάστηκε με τον Ντίνο Ηλιόπουλο. Εμφανίστηκε σε δεκάδες κωμωδίες φάρσες αλλά και δραματικούς ρόλους. Χαρακτηριστικές ερμηνείες στο «*Ο καλός στρατιώτης Σβέικ*» και «*Δον Καμίλο*». Επίσης σε περισσότερες από 100 ταινίες με κωμικούς ρόλους όπως ''Η κάλπικη λίρα'', *[[Λατέρνα, φτώχεια και φιλότιμο]]*, *[[Τα κίτρινα γάντια]]*, *[[Το σωφεράκι]]*, ''Ο εμίρης και ο κακομοίρης'' (στην ταινία αυτή η Ελένη Προκοπίου αποτέλεσε την κινηματογραφική του κόρη), *[[Ο γρουσούζης]]* κ.ά.

Χαρακτηριστική του κινηματογραφική ατάκα που βρίσκουμε στην ταινία *[[Ο ουρανοκατέβατος]]*: «Και μετά θα κάααθεσαι!»

Απεβίωσε από ανακοπή καρδιάς σε ηλικία 73 ετών στην Αθήνα στις 29 Οκτωβρίου 1986.

## Συγγραφικό έργο
* «**Το ποτάμι της ζωής μου**» εκδ. Καστανιώτη : Αυτοβιογραφία όπου ο Μ. Φωτόπουλος μιλάει για το ελληνικό θέατρο και τον κινηματογράφο της εποχής του, καθώς και για άλλες του επιδόσεις στις τέχνες, παράλληλα με τις διάφορες σχέσεις του με τους ανθρώπους. «*Γεννήθηκα*», γράφει, «*ανήμερα Κυριακής των Βαΐων, σημαδιακή μέρα στη Ζάτουνα, χωριό που έγινε γνωστό όχι από μένα φυσικά, αλλά από τον [[Μίκης Θεοδωράκης|Μίκη Θεοδωράκη]] που τον εξόρισε εκεί η [[Στρατιωτική δικτατορία στην Ελλάδα (1967 - 1974)|εφταετία]]*». Στο ποτάμι της ζωής του γράφουν επίσης οι Λάκης Λαζόπουλος, Γιάννης Σιδέρης, Κώστας Γεωργουσόπουλος, Έλενα Ακρίτα, Μαρία Ρεζάν, Χρήστος Βαλαβανίδης και Γιάννης Ξανθούλης. Το έργο συμπληρώνεται με πλούσια εικονογράφηση με έλλειψη όμως χρονολογίου στοιχείων φιλμογραφίας και θεατρικών παραστάσεων.

## Πολιτική δράση και εξορία
Στη διάρκεια της κατοχής πήρε μέρος στην Εθνική Αντίσταση, μέσα από τις τάξεις του ΕΑΜ και του ΚΚΕ. Το 1944 συμμετείχε στα Δεκεμβριανά, όπου συνελήφθη από τις βρετανικές μονάδες και εκτοπίστηκε στο στρατόπεδο της Ελ Ντάμπα της Αιγύπτου, από όπου επέστρεψε στην Ελλάδα τον Μάρτη του 1945.

## Φιλμογραφία
### Κινηματογράφος

### Βιντεοταινίες

### Τηλεόραση

### Μαγνητοσκοπημένες θεατρικές παραστάσεις

## Θεατρικές παραστάσεις
Κατάλογος βασικών πληροφοριών θεατρικών παραστάσεων, στις οποίες ο Μ. Φωτόπουλος συμμετείχε ως ηθοποιός. 

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Εξωτερικοί σύνδεσμοι
* 

## Πηγές
*«Who's Who 1979», σ.735.

## Παραπομπές


Κατηγορία:Μέλη του ΕΑΜ
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Έλληνες κωμικοί
Κατηγορία:Παραλήπτες του Τάγματος του Γεωργίου Α΄
Κατηγορία:Χρυσός Σταυρός του Τάγματος του Γεωργίου Α΄
Κατηγορία:Απόφοιτοι της Δραματικής Σχολής του Εθνικού Θεάτρου